জেসি বাকলি

জেসি বাকলি (; জন্ম ২৮ ডিসেম্বর ১৯৮৯) একজন আইরিশ অভিনেত্রী ও সঙ্গীতশিল্পী। তিনি চলচ্চিত্র, টেলিভিশন ও মঞ্চনাটকে অভিনয়ের জন্য সুপরিচিত। তিনি একটি গোল্ডেন গ্লোব পুরস্কার, একটি বাফটা পুরস্কার অর্জন করেছেন এবং দুটি একাডেমি পুরস্কার ও তিনটি অ্যাক্টরস পুরস্কারের মনোনয়ন লাভ করেছেন।

বাকলি ২০০৮ সালে বিবিসির প্রতিভা অন্বেষণ অনুষ্ঠান আই'ড ডু অ্যানিথিং-এ প্রতিযোগী হিসেবে তার কর্মজীবন শুরু করেন, যেখানে তিনি দ্বিতীয় স্থান অর্জন করেন। রয়্যাল একাডেমি অব ড্রামাটিক আর্টের স্নাতক বাকলির কর্মজীবনের শুরুর দিকের কাজগুলো হল বিবিসির ধারাবাহিক ওয়ার অ্যান্ড পিস (২০১৬) ও ট্যাবু (২০১৭)। ২০১৭ সালের বিস্ট চলচ্চিত্রে প্রধান চরিত্রে কাজের মাধ্যমে তার চলচ্চিত্রে অভিষেক ঘটে। এরপর তিনি সঙ্গীতধর্মী চলচ্চিত্র ওয়াইল্ড রোজ (২০১৮)-এ কান্ট্রি সঙ্গীতশিল্পী চরিত্রে অভিনয় করে প্রথম সাফল্য অর্জন করেন এবং এই কাজের জন্য শ্রেষ্ঠ প্রধান চরিত্রে অভিনেত্রী বিভাগে বাফটা পুরস্কারের মনোনয়ন লাভ করেন।

বাকলি এরপর আ'ম থিংকিং অব এন্ডিং থিংস (২০২০), মেন (২০২২), উইমেন টকিং (২০২২) ও উইকেড লিটল লেটার্স (২০২৩) চলচ্চিত্রে শ্রেষ্ঠাংশে অভিনয় করেন। মনস্তাত্ত্বিক নাট্যধর্মী দ্য লস্ট ডটার (২০২১) চলচ্চিত্রে অভিনয় করে তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার ও বাফটা পুরস্কারের মনোনয়ন লাভ করেন। তিনি এরপর ঐতিহাসিক নাট্যধর্মী হ্যামনেট (২০২৫) চলচ্চিত্রে অভিনয় করে আরও পরিচিতি অর্জন করেন এবং নাট্যধর্মী চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কার অর্জন করেন ও শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন।

টেলিভিশনে বাকলি এইচবিওর সীমিত ধারাবাহিক চেরনবিল (২০১৯) এবং ফারগো ধারাবাহিকের চতুর্থ মৌসুমে (২০২০) শ্রেষ্ঠাংশে অভিনয় করেন। মঞ্চে তিনি ২০২১ সালে ওয়েস্ট এন্ড থিয়েটারের পুনরুজ্জীবিত ক্যাবারে মঞ্চনাটকে অভিনয় করে সঙ্গীতনাট্যে শ্রেষ্ঠ অভিনেত্রী বিভাগে লরন্স অলিভিয়ে পুরস্কার অর্জন করেন। ২০২২ সালে তিনি বার্নার্ড বাটলারের সাথে যৌথভাবে ফর অল আওয়ার ডেজ দ্যাট টিয়ার দ্য হার্ট অ্যালবাম প্রকাশ করেন, যা ২০২২ সালের মার্কারি পুরস্কারের চূড়ান্ততালিকায় ছিল।

প্রারম্ভিক জীবন
বাকলি ১৯৮৯ সালের ২৮শে ডিসেম্বর আয়ারল্যান্ডের কাউন্টি কেরির কিলার্নি শহরে জন্মগ্রহণ করেন। তার মাতা মেরিনা ক্যাসিডি এবং পিতা টিম বাকলি। তার এক ছোট ভাই ও তিন ছোট বোন রয়েছে। তিনি আইরিশ রিপাবলিকান ম্যাজ ক্লিফোর্ডের প্র-পৌত্রী।

তিনি কাউন্টি টিপারেরির টার্লসের বালিকা কনভেন্ট স্কুল উরসুলিন সেকেন্ডারি স্কুলে পড়াশোনা করেন। তার মা সেখানে কণ্ঠশিল্পের প্রশিক্ষক ছিলেন। তিনি এই স্কুলের মঞ্চনাটকে অভিনয় করতেন। তিনি স্কুলে একাধিকবার পুরুষ চরিত্রে অভিনয় করেছেন, তন্মধ্যে সঙ্গীতনাট্য ওয়েস্ট সাইড স্টোরি-এর টনি এবং চেস-এর ফ্রেডি ট্রাম্পার উল্লেখযোগ্য।

বাকলি রয়্যাল একাডেমি অব ড্রামাটিক আর্টে পড়াশোনা করেন এবং ২০১৩ সালে বিএ সম্পন্ন করেন।

ব্যক্তিগত জীবন
বাকলি ২০২৩ সালের মাঝামাঝি সময়ে মানসিক স্বাস্থ্যকর্মী ও প্রাক্তন টিভি প্রযোজক ফ্রেডি সরেনসনকে বিয়ে করেন। ২০২৫ সালে তিনি এক কন্যা সন্তানের জন্ম দেন।

বাকলি মাদকাসক্তি থেকে পুনরুদ্ধারে সহায়তা প্রদানকারী সংগঠন দ্য ম্যাট ট্যালবট কমিউনিটি ট্রাস্টের দূত হিসেবে কাজ করছেন।

তথ্যসূত্র

বহিঃসংযোগ


 ব্রিটিশ ফিল্ম ইনস্টিটিউটে জেসি বাকলি

বিষয়শ্রেণী:১৯৮৯-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর আয়ারল্যান্ডীয় অভিনেত্রী
বিষয়শ্রেণী:আয়ারল্যান্ডীয় চলচ্চিত্র অভিনেত্রী
বিষয়শ্রেণী:আয়ারল্যান্ডীয় টেলিভিশন অভিনেত্রী
বিষয়শ্রেণী:আয়ারল্যান্ডীয় মঞ্চ অভিনেত্রী
বিষয়শ্রেণী:আয়ারল্যান্ডীয় শেকসপিয়ারীয় অভিনেত্রী
বিষয়শ্রেণী:কাউন্টি কেরির অভিনেত্রী
বিষয়শ্রেণী:কাউন্টি কেরির সঙ্গীতজ্ঞ
বিষয়শ্রেণী:রয়্যাল আইরিশ একাডেমি অব মিউজিকের প্রাক্তন শিক্ষার্থী
বিষয়শ্রেণী:রয়্যাল একাডেমি অব ড্রামাটিক আর্টের প্রাক্তন শিক্ষার্থী
বিষয়শ্রেণী:শ্রেষ্ঠ নাট্যধর্মী অভিনেত্রী (চলচ্চিত্র) বিভাগে গোল্ডেন গ্লোব বিজয়ী
বিষয়শ্রেণী:লরন্স অলিভিয়ে পুরস্কার বিজয়ী